شيخ انا تعبانه جدا وحاسه بالذنب انى ممكن اكون مش راضيه بقضاء ربنا ممكن تقولى ايه صفات الراضى والغير راض بقضاء الله ولو انا بزعل وبقول ليه كده انا عملت ايه انا احسن ف الحاجه دى ليه مشتغلتش فيها او مثلا الاقكى ناس اقل منى شغالين ف حاجات احسن منى هو كده عليا ذنب ؟؟واعمل ايه ؟ Shaimaa Saeed
والله يا أفندم ، الأسئلة دي فعلًا متعبة ، وبأبقى مش عارف ، أجاوب وأبيع الوهم وأقولك : تمام تمام ، وللا أقول الحقيقة؟  عمومًا ، بصي ، لو إنتي أحسن في حاجة فعلًا ، فهي مش هتجيلك لغاية عندك للأسف ، دي القاعدة رقم واحد ، لازم نتبهدل شوية عشان نوصل لها.  ولو في ناس أقل منك شغالين في حاجات أحسن منك ، فهو برضه عشان هما سعوا للأماكن اللي هما فيها ، سواء بطريقة مشروعة أو غير مشروعة. دا قانون عام ، لا يتخلف إلا لو واحد مولود في بيت مليونير ، ودول هما كام واحد في العالم يعني ، غير كده = باقي الناس العادي أنها بتتعب عشان توصل لأماكنها يعني. في كل الحالات : السعي مطلوب ، ومباح ، ومفيش حد قال ترضي بمكانك ، بس نظبط تفكيرنا دا أولًا. ثانيًا : نفكّر برضه أن مفيش حاجة بتزعل في كون واحد ربنا رزقه بمكان ما أحسن مني ، يعني دا المفروض يحسسني بالتالي : طالما أنا أحسن منه ، وهو وصل للمكان دا ، فأنا قادر بإذن الله أوصل لبعديه كمان ، مش صح؟  ليه بقا الحزن؟! ، مش فاهم! ثالثًا : نفكر برضه أن الموضوع مش دنيا وأماكن أحسن من أماكن وبس ، دي مش هي الحياة ، الحياة فيها حاجات تانية كتير أهم ، الأماكن الأحسن والأسوأ كلها بلا استثناء بتروح وتيجي ، وبيفضل حاجات جوهرية لو الإنسان ما اهتمش بيها ، هيكون دا تفكيره. ومفيش ذنب ولا حاجة.